กรณีศึกษา แชร์ลูกโซ่ครั้งใหญ่สุด ในประวัติศาสตร์สิงคโปร์
มันเกิดเหตุการณ์อะไรขึ้นในสิงคโปร์ ? ลงทุนแมนจะเล่าให้ฟัง
25 ก.พ. 2565

กรณีศึกษา แชร์ลูกโซ่ครั้งใหญ่สุด ในประวัติศาสตร์สิงคโปร์ /โดย ลงทุนแมน
หลายคนคงรู้จักการฉ้อโกงที่เรียกว่า “แชร์ลูกโซ่”
ซึ่งเป็นการหลอกให้คนนำเงินมาลงทุน โดยบอกว่าจะได้รับผลตอบแทนสูงในระยะเวลาไม่นาน
แต่ความจริงแล้ว แค่โยกเงินของนักลงทุนรายใหม่ มาจ่ายให้นักลงทุนรายเก่า ต่อกันไปแบบลูกโซ่เท่านั้น
ที่ผ่านมา เราอาจเคยเห็นเหตุการณ์ลักษณะนี้ ในประเทศที่รายได้เฉลี่ยของประชากรไม่สูงมากนัก
แต่เมื่อไม่นานมานี้ แม้แต่ “สิงคโปร์” 
ซึ่งเป็นศูนย์กลางทางการเงินที่สำคัญของเอเชีย และประชากรมีรายได้สูง ก็เพิ่งมีแชร์ลูกโซ่ ที่สร้างมูลค่าความเสียหายมากสุด ในประวัติศาสตร์ของประเทศ
มันเกิดเหตุการณ์อะไรขึ้นในสิงคโปร์ ?
ลงทุนแมนจะเล่าให้ฟัง
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 2 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
ผู้ที่อยู่เบื้องหลังแชร์ลูกโซ่ครั้งนี้ คือนักธุรกิจชาวสิงคโปร์ ชื่อว่านาย “Ng Yu Zhi”
เขาเกิดในปี 1987 ปัจจุบันอายุ 35 ปี เรียนจบด้านบัญชี และเคยทำงานอยู่กับบริษัทผู้ตรวจสอบบัญชีชั้นนำอย่าง KPMG มาก่อน
ซึ่งระหว่างที่ทำงานตรวจสอบบัญชีนั้น เขาได้ร่วมงานกับบริษัท BHP Group ซึ่งเป็นผู้ประกอบธุรกิจเหมืองแร่รายใหญ่ของโลกอยู่หลายครั้ง จึงทำให้เกิดความสนใจในการเก็งกำไรสินค้าโภคภัณฑ์ จนต่อมาก็ลาออกมาเป็นเทรดเดอร์อย่างเต็มตัว
ในปี 2015 นาย Ng Yu Zhi ก่อตั้งบริษัทเครือ Envy Group เพื่อทำธุรกิจบริหารจัดการทรัพย์สิน และเก็งกำไรในสินค้าโภคภัณฑ์ โดยมุ่งเน้นการซื้อขาย “แร่นิกเกิล” เป็นหลัก เนื่องจากเขามองว่า มันเป็นส่วนประกอบสำคัญในการผลิตแบตเตอรี่สำหรับยานยนต์ไฟฟ้า ซึ่งกำลังเป็นเทรนด์ที่เติบโตอย่างรวดเร็ว
หลังจากนั้น ราคาแร่นิกเกิล ได้พุ่งสูงขึ้นอย่างต่อเนื่อง และกองทุนของ Envy Group ก็ให้ผลตอบแทนที่ดี ทำให้บริษัทเริ่มมีชื่อเสียงในแวดวงการเงินของสิงคโปร์ จนเม็ดเงินไหลเข้ามาเพิ่มขึ้นเรื่อย ๆ
ต่อมาในปี 2017 นาย Ng Yu Zhi จัดตั้งกองทุนใหม่ โดยบอกว่าจะนำเงินไปซื้อแร่นิกเกิล จากบริษัทเหมืองแร่สัญชาติออสเตรเลีย ชื่อว่า Poseidon Nickel ในราคาที่ได้รับส่วนลดพิเศษ แล้วไปขายทำกำไรต่อกับธนาคารยักษ์ใหญ่จากประเทศฝรั่งเศสอย่าง BNP Paribas
ซึ่งเขาสัญญากับนักลงทุนว่า จะให้ผลตอบแทน 15% จ่ายในทุก ๆ 3 เดือน หรือคิดเป็นผลตอบแทนทบต้นสูงถึง 75% ต่อปี เลยทีเดียว
พอเห็นเช่นนี้ จึงทำให้ผู้คนจากหลากหลายอาชีพ สนใจเข้ามาร่วมลงทุนด้วย แม้แต่กลุ่มคนที่มีฐานะดี เช่น ผู้บริหารของ Temasek Holdings, พนักงานธนาคาร Standard Chartered, แพทย์ หรือทนายความ
ส่งผลให้บริษัทสามารถระดมเงินทุนสะสมจนถึงช่วงต้นปี 2021 รวมทั้งหมดเป็นมูลค่าประมาณ 1,500 ล้านดอลลาร์สิงคโปร์ หรือราว 36,000 ล้านบาท
ตอนนี้หลายคนอาจเริ่มสงสัยว่า ทำไมนักลงทุนเหล่านั้น ถึงเชื่อนาย Ng Yu Zhi อย่างสนิทใจ ?
ต้องบอกว่า ในสายตาของคนทั่วไปในสังคม นาย Ng Yu Zhi มีภาพลักษณ์ค่อนข้างดี โดยถูกมองว่าเป็นนักธุรกิจที่ประสบความสำเร็จ มีฐานะร่ำรวยและครอบครองทรัพย์สินจำนวนมาก รวมทั้งยังเป็นเจ้าของร้านอาหารชื่อดังอีกหลายแห่งในสิงคโปร์
นอกจากนั้น เขายังบริจาคเงินเพื่อการกุศลอยู่บ่อยครั้ง ถึงขนาดเคยได้รับคำชื่นชมจากมหาวิทยาลัยแห่งชาติสิงคโปร์ จึงไม่น่าแปลกใจ ถ้าหากบางคนจะไว้เนื้อเชื่อใจในตัวเขา
ประกอบกับช่วงปี 2020 เกิดวิกฤติการแพร่ระบาดของโควิด 19 ทำให้ผู้คนต้องเผชิญกับสถานการณ์ชีวิตที่ยากลำบาก จึงถูกดึงดูดด้วยอัตราผลตอบแทนสูงได้ง่ายขึ้นกว่าเดิม
แต่ทุกอย่างก็ล้วนเป็นเรื่องโกหก เมื่อความจริงถูกเปิดเผย..
ในเดือนกุมภาพันธ์ ปี 2021 นาย Ng Yu Zhi ถูกตำรวจเข้าดำเนินการจับกุม ในข้อหาฉ้อโกงแชร์ลูกโซ่ เพราะธุรกรรมซื้อขายแร่นิกเกิลที่บริษัทอ้างถึงนั้น ไม่มีอยู่จริง
โดยบริษัท Poseidon Nickel ปฏิเสธว่า ไม่เคยทำธุรกิจกับ Envy Group เลยสักครั้งเดียว ส่วน BNP Paribas ก็กล่าวว่า หน่วยงานที่ดูแลเรื่องสัญญาซื้อขายล่วงหน้าของสินค้าโภคภัณฑ์ ได้หยุดดำเนินการไปตั้งแต่ปี 2019 แล้ว ดังนั้นเอกสารต่าง ๆ ที่แสดง น่าจะเป็นการปลอมแปลงขึ้นมาเอง
หรือแม้แต่ในปี 2020 นาย Ng Yu Zhi เคยบันทึกคลิปวิดีโอ ตอนเดินตรวจแร่นิกเกิลในคลังสินค้า ที่ซื้อมาจากบริษัทชื่อว่า Raffemet ในปริมาณ 2,000 ตัน มูลค่ากว่า 1,000 ล้านบาท ส่งไปให้กลุ่มนักลงทุนดู แต่จริง ๆ แล้ว เป็นเพียงแค่การจัดฉาก เพราะหลังจากนั้น เขาก็ขายสินค้าคืนให้ Raffemet ทันที
ซึ่งผลตอบแทนที่กองทุนของ Envy Group ทำได้นั้น เป็นแค่การนำเงินของนักลงทุนรายใหม่กว่า 17,000 ล้านบาท มาจ่ายให้กับนักลงทุนรายเก่า นั่นเอง
และเงินอีกส่วน ประมาณ 7,000-11,000 ล้านบาท ได้ถูกโอนเข้าบัญชีส่วนตัวของนาย Ng Yu Zhi ซึ่งเขานำไปซื้อทรัพย์สินจำนวนมาก เช่น รถยนต์แบรนด์หรู ไม่ต่ำกว่า 20 คัน, อสังหาริมทรัพย์, อัญมณี, งานศิลปะ รวมถึงหุ้น คิดเป็นมูลค่ารวมกว่า 2,400 ล้านบาท
การหลอกระดมเงินทุนจากนักลงทุนไปถึง 36,000 ล้านบาท นับเป็นคดีแชร์ลูกโซ่ ที่มีมูลค่าความเสียหายมากที่สุดในประวัติศาสตร์ของประเทศสิงคโปร์
โดยปัจจุบัน นาย Ng Yu Zhi ถูกฟ้องร้องไปแล้วทั้งหมด 75 คดี ซึ่งหากศาลตัดสินว่ามีความผิดจริง ก็คงถูกจำคุกเป็นเวลานาน และต้องชดเชยค่าเสียหายอีกมหาศาล
เรื่องราวนี้ก็คงเป็นอีกหนึ่งกรณีที่ย้ำเตือนเราว่า
ก่อนตัดสินใจลงทุนอะไรก็ตาม ควรวิเคราะห์และตั้งคำถามถึงความเป็นไปได้ให้มากที่สุด
เพราะไม่ว่าเราจะมีพื้นฐานความรู้ที่ดีแค่ไหน 
หากใช้อารมณ์และความโลภมาเป็นตัวตั้งต้น 
ก็มีโอกาสถูกชักจูงด้วยภาพลักษณ์อันสวยหรู และตกเป็นเหยื่อของการต้มตุ๋นได้เสมอ
ซึ่งผลลัพธ์ที่ตามมา อาจไม่ใช่กำไรมหาศาลแบบที่วาดฝันไว้
แต่เป็นความสูญเสียครั้งใหญ่ในชีวิตของใครหลายคน 
เหมือนในกรณีที่นาย Ng Yu Zhi คนนี้ที่ได้สร้างแชร์ลูกโซ่ครั้งใหญ่สุด ในประวัติศาสตร์สิงคโปร์..
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 2 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
Spotify - 
Apple Podcasts - 
Soundcloud - 
References:
-
-
-
-
-